作者:白居易
標題:和錢員外早冬玩禁中新菊
內容:禁署寒氣遲，孟冬菊初坼。新黃間繁綠，爛若金照碧。仙郎小隱日，心似陶彭澤。秋憐潭上看，日慣籬邊摘。今來此地賞，野意潛自適。金馬門內花，玉山峰下客。寒芳引清句，吟玩煙景夕。賜酒色偏宜，握蘭香不敵。淒淒百卉死，歲晚冰霜積。唯有此花開，殷勤助君惜。